12 ontsnap by twee Limpopo-polisiestasiesArgieffoto. Altesaam 12 verdagtes het oor die naweek in twee afsonderlike gevalle uit polisieaanhouding in Limpopo ontsnap. Kol. Ronel Otto, provinsiale polisiewoordvoerder, het Maandag gesê ses verdagtes kon daarin slaag om by die Mecklenburg-polisiestasie te ontsnap en ses by die Tabatse-polisiestasie. “In albei gevalle het die gevangenes ontsnap deur ŉ gat wat hulle in die ogiesdraad van die oefenkamer gesaag het.” Die verdagtes is aangehou vir verskeie misdrywe, waaronder verkragting, roof, huisbraak, diefstal en openbare geweld. Genl.maj. Lesiba Mashilo, waarnemende provinsiale polisiekommissaris, het ŉ volledige interne ondersoek na die voorvalle van stapel gestuur. “Indien dit aan die lig kom dat daar nalatigheid aan die kant van die polisiebeamptes was, sal dissiplinêre stappe definitief teen die skuldige lede gedoen word,” het Otto gesê. In Julie het vyf verhoorafwagtende gevangenes onder dieselfde omstandighede uit die Ritavi-polisiestasie, ook in Limpopo, ontsnap deur die ogiesdraad in hul oefenkamer te sny. Lees meer hier.